Constituïda la Comissió Permanent del Consell Sectorial de la Formació Professional de Sagunt
05 de desembre 2019

![](/media/czphr3o3/88cuerpo_img_9901.jpg)  
  

Ahir es va constituir la Comissió Permanent del Consell Sectorial de la Formació Professional de Sagunt a les Antigues Oficines de la Gerència del Port de Sagunt. La comissió va estar presidida pel regidor d'Educació, José Manuel Tarazona, ja que per motius d'agenda i compromisos l’alcaldessa per substitució Maria José Carrera no va poder assistir. 

  

El Consell de la Formació Professional de Sagunt (CFP-Sagunt) és un òrgan de participació sectorial i de caràcter consultiu, deliberatiu i de participació social, promogut per l'Ajuntament de Sagunt, per a tots aquells assumptes que, des de tots els òrgans corporatius, educatius i/o empresarials es considere necessari abordar en matèria de promoció, atenció i millora de la Formació Professional.

  

D’altra banda, esta comissió és l'instrument de treball que té com a objectius treballar per complir les funcions del Consell Sectorial de l'FP de Sagunt, entre les quals es troben la d'actuar com a òrgan consultiu de l'Ajuntament de Sagunt i dels seus organismes autònoms en matèria de Formació Professional; demanar informació sobre qualsevol matèria que afecte el seu camp d'actuació i elevar informes i propostes sobre qüestions relacionades amb les seues finalitats; crear entorns de debat i d'intercanvi que donen resposta als interessos comuns de l'àmbit productiu i educatiu; i fer propostes a l'administració corresponent per a la planificació de la Formació Professional i Ocupacional a la ciutat.

  

En este sentit, el delegat d’Educació, José Manuel Tarazona, ha assenyalat que «**la Formació Professional és clau en el desenvolupament socioeconòmic de la nostra comarca. Doncs bé, la Comissió Permanent, és un instrument de vital importància per conéixer, coordinar i dinamitzar l’oferta i la demanda formativa en el nostre municipi. El treball de la Comissió Permanent ens servirà per a treballar en el projecte del Centre Integrat de Formació Professional de Sagunt, en programes per fomentar la igualtat d’accés al mercat laboral fonamentats en la formació, impulsar iniciatives com la II fira de l’FP, dinamitzar l’FP DUAL o detectar les necessitats formatives del nostre entorn socioeconòmic**».

  

![](/media/vldb43l2/88cuerpo__img_9904.jpg)  

Durant esta reunió es va parlar sobre la constitució del Ple del Consell, informació adreçada a les persones que s'hi incorporaven per primera vegada. Posteriorment es va passar a la constitució de la Comissió Permanent. Es començà exposant les funcions inherents a la comissió, passant després a nomenar a les persones que conformarien la mesa. També es va informar sobre l'organització de la II Fira de la Formació Professional de Sagunt, prevista per a finals d'abril de 2020. Es va comunicar als assistents de la gran acollida que va tindre l'esdeveniment organitzat en el curs passat, i de l'impacte positiu que es va observar en les matrícules, així com l'opinió positiva entre els assistents amb relació a la quantitat d'informació que pogueren rebre.

  

Un altre punt va ser el programa per a fomentar la igualtat "Decidir sense barreres" per potenciar la reducció en la desproporcionalitat entre homes i dones a l'hora d'estudiar un cicle d'FP. Per últim, s'informà de la necessitat de crear les comissions de treball, dins de la Comissió Permanent, per tal de seleccionar les línies de treball més importants per a la Comissió.

  

«**Crec que hem de destacar la implicació dels agents socials i administracions autonòmiques en el nostre Consell de l’FP, un instrument pioner i necessari en esta nova etapa del Govern del Botànic II, on es donarà un impuls a l'FP des de les Conselleries d'Educació, Treball i Ocupació, mitjançant estructures comarcals com la nostra. Per la qual cosa, nosaltres ja tenim un important camí fet, per descomptat**», ha puntualitzat Tarazona.

  

Finalment cal assenyalar que a la reunió també van assistir representants de la Conselleria d'Educació, Cultura i Esport i de la Conselleria d'Economia Sostenible Sectors Productius, Comerç i Treball, en concret la Cap de Servei d'FP de la Direcció General d'FP i la Subdirectora General de Formació Professional de LABORA. A més a més els membres dels col·lectius, centres educatius i agents socials del teixit socioeconòmic com a representants d'ASECAM i de l'FP DUAL, representants del Sindicat CCOO, d'UGT i de STEPV; els membres dels IES Jorge Juan, IES Camp de Morvedre, IES M. Moliner, del CEE Sant Cristòfol, l'EPA i es va invitar a l'Inspector de Secundària d'Educació. Per part de l'Ajuntament de Sagunt, també van assistir delegades del departament de Promoció Econòmica i del departament d'Educació.

  

*   [](http://www.facebook.com/sharer.php?u=https://aytosagunto.es/va/actualitat/constituida-la-comissio-permanent-del-consell-sectorial-de-la-formacio-professional-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/constituida-la-comissio-permanent-del-consell-sectorial-de-la-formacio-professional-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/constituida-la-comissio-permanent-del-consell-sectorial-de-la-formacio-professional-de-sagunt/ "Linked In")
*   [](mailto:?body=https://aytosagunto.es/va/actualitat/constituida-la-comissio-permanent-del-consell-sectorial-de-la-formacio-professional-de-sagunt/)